בנק לוידס

בנק לוידס (באנגלית: Lloyds Bank plc) הוא בנק קמעונאי ומסחרי בריטי הפועל בעיקר ברחבי אנגליה ובוויילס. באופן מסורתי הוא נחשב לאחד מארבעת הבנקים הגדולים והוותיקים במדינה, עם למעלה מ-21 מיליון לקוחות. הבנק נמצא בבעלות Lloyds Banking Group, שבבעלותו גם הבנקים "הליפקס" ו"בנק אוף סקוטלנד".

בנק לוידס נוסד בברמינגהאם בשנת 1765, התרחב במידה ניכרת במהלך המאות ה-19 וה-20, ורכש מספר בנקים קטנים לאורך השנים. הוא התמזג עם TSB-Trustee Savings Bank בשנת 1995 ופעל בשם Lloyds TSB Bank plc בין השנים 1999 ל-2013. בינואר 2009, הוא הפך לחברת בת מרכזית של קבוצת הבנקאות לוידס לאחר רכישת קבוצת HBOS. המטה התפעולי של הבנק נמצא בלונדון, אנגליה, עם משרדים נוספים בוויילס ובסקוטלנד, והוא מנהל גם מתחמי משרדים, מנהלה ומרכזי נתונים בברמינגהם, לידס, שפילד, הליפקס וולברהמפטון.

 היסטוריה 
ממוזער|241x241 פיקסלים|סמפסון לויד (1699–1779), סוחר ברזל מברמינגהם ומייסד בנק לוידס בשנת 1765
הקמת הבנק ותהפתחותו הראשונית
בנק לוידס החל לפעול בשנת 1765, כאשר יצרן הכפתורים ג'ון טיילור ויצרן וסוחר הברזל הקווייקרי סמפסון לויד הקימו חברת בנקאות פרטית בברמינגהם. עם כי סניף נוסף נפתח באולדברי, מערבית לברמינגהם, רק בשנת 1864.

השותפות עם משפחת טיילור הסתיימה בשנת 1852, ובשנת 1865, לוידס ושות' הפכה לחברה בע"מ בשם "חברת הבנקאות לוידס בע"מ".

באמצעות סדרה של רכישות ומיזוגים בתחילת המאה ה-20, לוידס הפך לאחד מארבעת הבנקים הגדולים בממלכה המאוחדת. עד 1923, בנק לוידס ביצע כ-50 רכישות, אחת מהן הייתה החברה הפרטית האחרונה שהנפיקה שטרות משלה - פוקס, פאולר ושות'. זמן קצר לפני שבנק אנגליה קיבל מונופול על הנפקת שטרות באנגליה ובוויילס.

אחד עשר בנקים שנרכשו על ידי בנק לוידס בין השנים 1865 ו-1923 היו מעורבים במידה מסוימת בעבדות. אחד מהם, הבנק של לונדון וברזיל, מימן מטעי קפה בברזיל בהם עבדו עבדים שהובאו לברזיל, ומשכנתאות על מטעים אלה הובטחו לעיתים באמצעות הערך הכספי של העבדים כבטוחה.
במאה ה-20
בשנת 1911 הקומה חברת הבת "Lloyds Bank International"  שהחזיקה בפעילות הבין-לאומית של הבנק. פעילות זו בשיאה כללה החזקות בבנקים באירופה, צפון ודרום אמריקה וניו-זילנד. החל מסוף שנות ה-90 של המאה ה-20 נמכרה רוב פעילות זו.

בשנות ה-60 של המאה ה-20 היה הבנק חלוץ בהתקנת מסופי מחשבים לשירות הלקוחות שלו.

בשנת 1968, ניסיון להתמזג עם ברקליס ובנק מרטינס נכשל משום שוועדת המונופולים והמיזוגים קבעה כי הדבר נוגד את האינטרס הציבורי. ברקליס רכש לבסוף את מרטינס בשנה שלאחר מכן. בשנת 1972, בנק לוידס היה חבר מייסד של חברת כרטיסי האשראי המשותפת (יחד עם בנק נשיונל ווסטמינסטר, בנק מידלנד וקבוצת הבנקאות הלאומית והמסחרית) אשר השיקה את כרטיס האשראי "אקסס" (שנרכש בהמשך על ידי חברת מאסטרקארד האמריקאית). באותה שנה היא השיקה גם את "קאשפוינט" (Cashpoint), רשת מכשירי הכספומט הראשונה בבריטניה שהשתמשה בכרטיסי פלסטיק עם פס מגנטי. במשך השנים הסימן המסחרי "קאשפוינט" הפך לכינוי כללי לכספומט בבריטניה.

בשנת 1982 נכנס "בנק לוידס" לשוק סוכנויות הנדל"ן, עם רכישת חברת "צ'ארלס הוקינס ובנו" מנורפוק במאי של אותה שנה כדי להקים את "Black Horse Agencies".

בשנת 1988, "בנק לוידס" מיזג חמישה מעסקיו עם חברת הביטוח "אבי לייף", כדי ליצור את "לוידס אבי לייף" חברת בת שעסקה בביטוח.

בשנת 1992 ביקש "בנק לוידס" לרכוש את הבנק במתחרה "מידלנד", דבר שהיה הופך אותו לבנק הגדול בבריטניה, אך הוא נרכש לבסוף על ידי בנק HSBC. 

הבנק התמזג תחילה עם Cheltenham &amp; Gloucester Building Society (C&G) שהייתה אגודת חיסכון ומשכנתאות שיתופית שהפכה לחברה בע"מ זמן קצר קודם, ולאחר מכן עם קבוצת TSB בשנת 1995. רכישת C&G העניקה ללוידס נתח גדול בשוק המשכנתאות בבריטניה. המיזוג עם TSB תוכנן כהשתלטות הפוכה; Lloyds Bank Plc נמחק מהמסחר בבורסה לניירות ערך בלונדון ו-TSB Group plc הפך ל־Lloyds TSB Group plc ב-28 בדצמבר, כאשר בעלי המניות לשעבר של Lloyds Bank החזיקו ב-70% מהון המניות. הבנק החדש החל לפעול בשנת 1999.

בשנת 1999 רכש הבנק את קרן הפנסיה "האלמנות הסקוטיות" (Scottish Widows) תמורת 7 מיליארד ליש"ט, אחת מקרנות הפנסיה הוותיקות בעולם שהחלה לפעול בשנת 1815.
במאה ה-21
ממוזער|הלוגו של לוידס TSB, בשימוש בין השנים 1995–2009 (קבוצה) ו-1999–2013 (בנק)
בינואר 2001 העביר הבנק הצעה בשווי 19.8 מיליארד ליש"ט (28.9 מיליארד דולר) לרכישת הבנק המתחרה "אבי נשיונל", אך הממונה על הגבלים בבריטניה לא אישר את העסקה.

בשנת 2007, חברת הבת "אבי לייף" נמכרה לדויטשה בנק תמורת 977 מיליון ליש"ט.

בעקבות המשבר הכלכלי העולמי בשנת 2008, במטרה למנוע את קריסתה מתחרתה קבוצת HBOS, רכשה אותה קבוצת "לוידס TSB" בעידוד הממשלה, בעקבות הרכישה שינתה את שמה ל"קבוצת הבנקאות לוידס". אך היא דיווחהכמה חודשים אחר כך על הפסד שנתי של 10 מיליארד ליש"ט, גבוה בהרבה מתחזיות קודמות והמניה צנחה ב-40%.

במהלך 2009, בעקבות משבר הנזילות שלה, ממשלת בריטניה רכשה 43.4% ממניות "קבוצת הבנקאות לוידס". הנציבות האירופית קבעה כי על הקבוצה למכור חלק מעסקיה עד נובמבר 2013, כיוון שסיווגה את רכישת המניות כסיוע ממשלתי אסור.

ב-24 באפריל 2013, אושרה תוכנית של הממשלה להפריד חלק מעסקי הקבוצה במטרה ליצור בנק חדש הפועל תחת המותג TSB ולהגדיל התחרות בענת הבנקאות במדינה. הבנק החדש החל לפעול ב-9 בספטמבר 2013 כחטיבה נפרדת בתוך הקבוצה. הוא הונפק בבורסה לניירות ערך בלונדון ב-20 ביוני 2014, ונרכש על ידי Banco Sabadell הספרדי שנה לאחר מכן. יתרת עסקי Lloyds TSB חזרו לשם Lloyds Bank ב-23 בספטמבר 2013. אחר כך החלה הקבוצה בתוכנית קיצוצים נרחבת שכללה סגירת 1,470 סניפים ופיטורי כ-40 אלף עובדים במשך כעשור.

במאי 2017, מממשלת בריטניה מכרה את יתרת המניות שבהן החזיקה בבנק, אותם קיבלה לאחר חילוץ הבנק עם הזרמת הון בסך 20.3 מיליארד ליש"ט בעת המשבר הכלכלי העולמי. המכירה אפשרה לממשלה להחזיר לעצמה את הסכום שאותו השקיעה ברכישתם ואף נותרה עם רווח של כ-500 מיליון ליש"ט.
ביקורות ושערוריות
בנוסים למנהלים בעת המשבר הכלכלי
בתחילת שנת 2009, בשיאו של המשבר הכלכלי העולמי, ולאחר שהבנק חולץ על ידי סיוע ממשלתי, התעקש הבנק לחלק בונוסים גדולים לעובדים הבכירים שלו. הממשלה נאלצה להתערב ולהטיל מגבלת בונוסים בבבנק. בפברואר 2012 אף נדרשו 5 בנקאים בכירים בבנק להחזיר בונוסים בסך למעלה ממיליון ליש"ט, בגין חלקם במכירה לקויה של ביטוח הלוואות, שהיה חסר ערך עבור לקוחות רבים שרכשו אותו, מאחר שלא עמדו בקריטריונים שהיו מאפשרים להם לממש את הביטוח במדיה והיו מבקשים זאת.
שערוריית הליבור
בשנת 2012, נחשף כי הבנק היה מעורב בשערוריית הליבור, במסגרתה בנקאים בכירים ביצעו מניפולציה בריבית הליבור (LIBOR) על מנת לגרוף רווחים. שער הליבור משפיע על שוק המעו"ף ועל כלים פיננסיים רבים בכלכלה העולמית, ולו נגזרים בסך 350 טריליון דולר. ביולי 2014, נקנס הבנק ב-226 מיליון ליש"ט (383 מיליון דולר) בגין חלקו בפרשה.
תשלום הוצאות פרטיות של המנכ"ל
באוגוסט 2016 נאלץ מנכ"ל הבנק, אנטוני הורטה-אוסוריו - בנקאי פורטוגלי שמונה בנובמבר 2010, להתנצל על כך שניהל רומן מחוץ לנישואים, לאחר שצולם יחד עם המאהבת שלו בעת נסיעת עסקים לסינגפור. תחילה נטען שהפר את מדיניות הבנק לגבי שילוב הוצאות על נסיעות פרטיות ועל נסיעות עסקים. אך בהמשך פרסם הבנק הודעה כי בדיקה פנימית שנערכה העלתה כי לא היה כל פגם בהתנהלות המנכ"ל. עם זאת בהמשך עזב את הבנק מרצונו ומונה ליושב ראש בנק קרדיט סוויס, אך בינואר 2022 נאלץ להתפטר מתפקיד זה, לאחר שנתפס בהפרת הוראות הבידוד בעת מגפת הקורונה כמה פעמים
סיוע להתחמקות מסנקציות על איראן
בפברואר 2024 חשף העיתון "פייננשל טיימס" כי איראן התחמקה מסנקציות והצליחה להעביר כסף בחשאי ברחבי העולם, באמצעות חשבונות בבנק לוידס. זאת לאחר שהבנק פתח חשבונות לחברות קש בבעלות סמויה של חברת פטרוכימיקלים איראנית שהוטלו עליה סנקציות. עם זאת החשבונות זוהו בשלב מוקדם יחסית ונסגרו.

פעילות בישראל
זמן מה לאחר הקמת קרן היסוד בלונדון, ביולי 1920, במטרה להוות את הזרוע לגיוס הכספים של התנועה הציונית, ולאחר שהיקף גיוס התרומות שלה היה נמוך מהצפוי, פנה חיים ויצמן ל"בנק לוידס" בבקשה לקבלת הלוואה של חצי מיליון ליש"ט, לצורך פיתוח ארץ ישראל, שנשאל על ערבויות שיקבל הבנק עבור ההלואה אמר ויצמן שמדינת היהודים שתקום תפרע את כל חובות קרן היסוד. ההלואה התקבלה ובמשך השנים המשיך הבנק להלוות כספים לקרן היסוד והסוכנות היהודית.

בשנת 1935 השתתף "בנק לוידס" בגיוס הון של בנק אנגלו-פלשתינה (בנק אפ"ק - לימים בנק לאומי).

בשנת 1960 מנהל בכיר ב"בנק לוידס" מונה לדירקטור שלוחת בנק לאומי בלונדון.

בשנות ה-90 של המאה ה-20 קרן הפנסיה של "האלמנות הסקוטיות", שבבעלות הבת החלה להשקיע במניות של חברות ישראליות.
קישורים חיצוניים


הערות שוליים

קטגוריה:דפים עם תרגומים שלא נסקרו